**Fodbold årsmøde den 12. november 2024**

**Referat**

Deltagere: 40 deltagere, fordelt på 7 foreninger og kontoret/bestyrelsen.

Daniel byder velkommen.

1. **Valg af dirigent**

Udvalget indstiller Asger Gaard som dirigent – valgt ved klapsalve og takker.

Indbydelse til årsmøde blev udsendt 1/10 2024. Dagsorden blev først udsendt 6/11 2024 pga. en misforståelse, men i og med at der ikke har været nogen indkomne forslag, så har det ikke haft påvirkning og årsmødet kan derfor erklæres for gyldigt.

1. **Valg af referent og evt. stemmetællere**

Udvalget indstiller Rebekka Markers som referent – valgt ved klapsalve.

1. **Afdelingens beretning**

**Udvalgets skriftlige beretning 2024, Firmaidræt Storkøbenhavn:**

Kære medlemmer af Firmaidræt Storkøbenhavn,Det forgangne år har været præget af både udfordringer og succeser. Som forening er det vigtigt for os at tage et øjeblik til at se tilbage på året, reflektere over vores udvikling og sætte kursen for fremtiden.

**Indendørs stævner**:

I januar, februar og marts måned afviklede vi indendørsstævner i henholdsvis OM-hallen og Sundbyøsterhallen. Ved de to første stævner mødte ”gammeldags” indendørsfodbold futsal. Vi var nødsaget til, grundet manglende bandeopsætning, at kombinere reglerne fra gammeldags indendørs med de mere moderne futsal-regler. Heldigvis oplevede vi i den forbindelse positiv feedback ved dette setup.

Tredje stævne afviklede vi ud fra futsal-reglementet, som langt de fleste kender. Til stor tilfredshed for fodboldudvalget oplevede vi stor efterspørgsel på stævnerne, hvortil vi desværre måtte skuffe flere hold, da ventelisten til sidst blev for stor.

**Udendørs turnering:**

Udendørsturneringen er i år blevet afviklet i 4 puljer, nemlig Den officielle turnering for hold, der tilmeldte sig til tiden, samt Opsamlingspulje 1, 2 og 3. Rækker med 12 hold spillede efter en ny turneringsstruktur for første gang.

Den officielle turnering bestod af følgende 9 rækker; Herre Senior Liga, -Div 1A, -Div 1B, -Kvalifikation 1, -Kvalifikation 2, -Kvalifikation 3, Old Boys, Masters og Mix Række. I alt var 100 hold tilmeldt denne pulje. Det var dog ikke alle hold, der holdt ved gennem hele turneringen, og vi endte med at have 9 hold, der trak sig fra turneringen inden sidste kamp var spillet. Dette gav desværre mange aflyste kampe og flere uger uden reel spilletid for nogle hold. Rent statistisk oplever vi en tilfredsstillende fremgang målt på antallet af tilmeldte hold, samt færre hold der trækker sig fra turneringen. Dette anser vi som værende positivt.

I Opsamlingspulje 1, 2 og 3 var i alt 16 hold tilmeldt fordelt på 6, 6 og 4 hold pr. pulje. Også her oplevede vi, at to hold trak sig inden turneringen var slut. Generelt har vi oplevet en del afbud til kampe, især efter sommerferien. Derudover har vi oplevet en stor forespørgsel på flytning af kampe, hvilket har givet meget administrativt arbejde. Der kan selvfølgelig være forskellige årsager til at trække et hold fra rækken, melde afbud til kampe og forespørge om flytning, men vi håber, at holdene hver især vil være med til at ændre på denne tendens, så vi alle kan få en masse gode kampe, som vi har set frem til ved turneringsstart.

**Administration**  
I år har administrationen af stævner og turneringer atter været håndteret af Firmaidræt Storkøbenhavns kontor, da udvalget ikke har haft de nødvendige ressourcer til at varetage opgaven. Dette har givet kontoret et værdifuldt indblik i den store arbejdsbyrde, der er forbundet med oprettelse og drift af især den udendørs turnering. Arbejdsopgaverne er primært blevet håndteret af både forretningsfører Henrik og studentermedhjælper Emil.

**Fremtiden:**

Den netop afsluttede sæson har været både spændende og begivenhedsrig, hvor vores dedikerede team og engagerede medlemmer har arbejdet intensivt for at fremme fodbolden i foreningen. Vores udvalg har været fokuseret på at styrke fællesskabet i fodboldafdelingen, blandt andet gennem den vellykkede udendørs fodboldturnering samt pokalturnering.

Der har været stor interesse for at deltage i aktiviteterne, og derfor er planlægningen af næste års turnering og rækkeinddeling allerede i gang. Som forening og udvalg er vi hele tiden opsatte på at udvikle os. For at sikre dette er en løbende dialog med vores medlemmer afgørende.

Vi har i år afprøvet en ny turneringsstruktur for de rækker med 12 hold. I den forbindelse har vi været i løbende dialog med holdledere og spillere. Feedback er generel positiv, men vi må også sande, at en turneringsstruktur som denne giver udvalget og Emil en stor arbejdsbyrde. På nuværende tidspunkt er det program vi benytter, Stævneplanner, ikke gearet til at håndtere en struktur som denne, og vi er derfor i dialog med potentielle it-systemer der kan understøtte de behov vi har.

Som udvalg og forening er udvikling altid i højsædet, og vi ser frem til en konstruktiv dialog med jer omkring ovenstående samt øvrige ideer og forslag.

Med sportslig hilsen,

Daniel Kruse Nielsen, Formand for fodboldudvalget

**Daniel på dagen:**

Steen går desværre ud af bestyrelsen, så jeg vil opfordre alle til tænke over, om de har lyst til at bidrage til udviklingen af fodbold. Vi har brug for kræfter, så vi ikke kun afvikler, men vi også kan tænke på udvikle. Kom hen til mig efter mødet eller henvend jer til kontoret. Det ville være fedt.

Tak til kontoret, særligt Emil, og alle de frivillige. Uden frivillige, så løber det ikke rundt. Så kæmpe tak for jeres indsats.

Spørgsmål/andet til beretning:

**Terje, RIF**: I den forgangne sæson i Master har der været en del afbud. Har hørt ude på banerne, at der er mange, der har svært ved at stille hold og dermed ikke melder sig til forårssæsonen. Det begynder at smuldre mere. Vi vil gerne rejse et forslag om, at hvis man er under et antal, så sige, at man kan spille tre kampe mod hinanden, fremfor to. Det at spille en ekstra ville være et krydderi. Vi står overfor en smertegrænse.

**Erik, MIF:** Bekymringen er den samme. Vi kunne ikke deles. Jeg har flere gange tænkt, at der skulle være en 60+ række. Og det er der ikke. Der er en udfordring ift., at det er firmafodbold. Jeg tror ikke, at I får mange i 55+ næste år, så prøv at tænk lidt kreativt.

**Kim, LIF:** Jeg har også siddet i fodboldudvalget. Vi har før prøvet at spille tre gange mod holdene. Førhen har vi også slået holdene sammen. Det kan man sagtens gøre. Det der 60+ inviterede vi også til for nogle år siden og det var for svært. Jeg tror, at vi skal holde fast i 55+ og så er det derfra.

Beretningen er taget til efterretning og godkendt.

1. **Indkomne forslag**

Punktet udgår

1. **Orientering om regnskab og budget**

Emil orienterer om regnskabet 2023. Regnskabet er vedlagt som bilag.

Indtægterne er lavere end året får, men det skyldes at deltagergebyret er sat 700,- ned. Gebyrerne er også meget lavere, men det skyldes en forenkling af gebyrerne.

Udgifter til administration + telefon er meget lavere end året før, men det skyldes helt nyt udvalg, hvor det kun er nuværende formand Daniel, som var med i opstartsfasen, og ellers var det kontoret der stod for turneringen.

Præmier: meget lille forbrug i året, med det skyldes bl.a. at stort lager blev indkøbt i 2022, men præmier udgifterne vil stige i 2024.

Turnerings- stævneudgifter: Tidligere udvalg havde store udgifter til turneringsplanlægningen.

Året 2023 er specielt, da det var kontoret der stod for turneringen. I 2024 vil udgifterne stige, da der er ansat en studentermedhjælper til at stå for turneringen.

1. **Valg af udvalgsmedlemmer**

Steen Olesen genopstiller ikke til udvalg

Lars Preben Jensen – dommerpåsætter er genvalgt til udvalg. Valgt ved klapsalve.

1. **Eventuelt, herunder uddeling af præmier**

**Kim, LIF:** Nu er det ungdommen, der sidder herovre. Jeg gik ind i fodboldudvalget i 1980’erne. Det har været en fantastisk rejse. Vi skal have ungdommen ind. Det er de unge, der skal være med til at præge og udvikle. Derfor er det også en ung formand, vi har. Det kan være nogen i jeres kreds og på jeres hold. Det er spændende. Det er 95% gode oplevelser og 5% skidt. Tænkt på, at I skal være med til at udvikle, hvordan det skal køre fremadrettet.

**Asger:** Jeg takker for god ro og orden, og erklærer mødet for afsluttet.

Nu præmieoverrækkelse – se 1., 2. og 3. pladserne på næste side.

Uafhentede præmier kan afhentes på kontoret: Knuthenborgvej 24, 2500 Valby.

